༄། ། ཚངས་པར་སྤྱོད་པ་ཚུལ་ཁྲིམས་ཀྱི་བསྲུང་བྱ་དབྱངས་ཅན་བཞད་པའི་སྒྲ་དབྱངས། །  ཐམས་ཅད་མཁྱེན་པ་ལ་ཕྱག་འཚལ་ལོ། ། སྟོན་པ་སངས་རྒྱས་བཅོམ་ལྡན་འདས། ། རྒྱལ་པོ་ཁབ་ཀྱི་འཚོ་བྱེད་ཀྱི། ། ཨ་མྲའི་འཚལ་དུ་དབྱར་གནས་པར། ། ཞལ་གྱིས་བཞེས་པའི་དུས་ཀྱི་ཚེ། ། རྒྱལ་པོ་ཆེན་པོ་མ་སྐྱེས་དགྲ། ། འཚོ་བྱེད་གཞོན་ནུས་བསྐྱེད་ལ་སོགས། ། རྒྱལ་པོ་འཁོར་དང་བཅས་པ་རྣམས། ། བཅོམ་ལྡན་འདས་ཀྱི་དྲུང་དུ་སོང་། ། ཐུབ་པ་འཁོར་དང་བཅས་པ་ལ། ། ལུད་པ་དང་ནི་སྦྲིད་པའི་སྒྲ། ། ཅུང་ཟད་ཙམ་ཡང་མ་ཐོས་ནས། ། རྒྱལ་པོ་འཇིགས་ཤིང་སྐྲག་པ་ཡིས། ། འཚོ་བྱེད་གཞོན་ནུ་ལ་དྲིས་པས། ། རྒྱལ་པོ་བཅོམ་ལྡན་འདས་དེ་ནི། ། སྒྲ་ནི་ཆུང་བ་བཞེད་ཅིང་དགྱེས། ། ཆུང་བས་འདུལ་ཞིང་ཆུང་བ་ཡི། ། བསྔགས་པ་ཡང་ནི་བརྗོད་མཛད་ཅེས། ། འཚོ་བྱེད་གཞོན་ནུས་སྨྲས་པ་ལས། ། རྒྱལ་པོ་འཇིགས་པ་བྲལ་གྱུར་ནས། ། བཅོམ་ལྡན་འདས་ཀྱི་སྤྱན་སྔར་ཕྱིན། ། རིགས་དྲུག་བསོད་ནམས་མི་འདྲ་བས། ། དགེ་སྦྱོང་ཚུལ་གྱི་འབྲས་བུ་ནི། ། ཇི་ལྟར་ཐོབ་པ་ཞུས་པ་ལས། ། བཅོམ་ལྡན་འདས་ཀྱིས་བཀའ་བསྩལ་པ། ། རྒྱལ་པོ་ཆེན་པོ་ཁྱོད་ཀྱི་འཁོར། ། མངག་གཞུག་བྱེད་པ་བྲན་ཞིག་གིས། ། རྒྱལ་པོའི་འབྱོར་པ་མཐོང་བ་ལས། ། བསོད་ནམས་བསགས་པའི་འབྲས་བུ་ཞེས། ། བསོད་ནམས་འདོད་ཅིང་དགའ་བ་ཡིས། ། དད་པས་ཁྱིམ་ནས་རབ་ཏུ་བྱུང་། ། སྐྲ་དང་ཁ་སྤུ་བྲེགས་ནས་ཀྱང་། ། ངུར་སྨྲིག་བགོས་ཏེ་དེ་དག་གིས། ། མི་དགེ་བཅུ་པོ་སྤངས་པ་ལས། ། རྒྱལ་པོས་དེ་དག་མཐོང་བ་ལས། ། བྲན་གྱི་ལས་རྣམས་མི་འཆོལ་ཞིང་། ། ཕྱག་དང་བསྙེན་བཀུར་འདུད་པ་དང་། ། ཆོས་གོས་བསོད་སྙོམས་མལ་སྟན་དང་། ། སྨན་དང་ཡོ་བྱད་ཐམས་ཅད་ཀྱིས། ། རྒྱལ་པོས་བསྙེན་བཀུར་བྱེད་པ་ནི། ། དགེ་སྦྱོང་ཚུལ་གྱི་འབྲས་བུ་ཞེས། ། ཐུབ་པ་ཆེན་པོས་བཀའ་བསྩལ་ཏོ། ། གཞན་ཡང་ཞིང་པ་ལ་སོགས་པ། ། སྣ་ཚོགས་རིགས་རྣམས་ཐམས་ཅད་ཀྱང་། ། དེ་དང་འདྲ་བར་ཤེས་པར་བྱ། ། རྒྱལ་པོ་ཆེན་པོས་སངས་རྒྱས་རྣམས། ། འཇིག་རྟེན་དག་ཏུ་བྱུང་བ་ན། ། སངས་རྒྱས་བཅོམ་ལྡན་འདས་ཀྱི་ཆོས། ། ཐོག་མ་བར་དང་མཐར་དགེ་བ། ། དོན་བཟང་ཚིག་འབྲུ་བཟང་པོ་དང་། ། མ་འདྲེས་ཡོངས་སུ་རྫོགས་པ་དང་། ། དག་དང་བྱང་དང་ཚངས་སྤྱོད་པ། ། དེ་དག་ཉན་པར་གྱུར་པ་ལས། ། ཐོས་ནས་འདི་ལྟར་གནས་གསུམ་པོ། ། འདོད་ཆགས་ཞེ་སྡང་གཏི་མུག་ལ། ། སྟོན་པའི་དག་པ་ཚོལ་བ་ནི། ། ཉོན་མོངས་འདི་དག་གང་གིས་ཀྱང་། ། སེམས་ལ་ཁྱབ་པར་གྱུར་བ་ན། ། མི་ཤེས་བཞིན་དུ་ཤེས་ཞེས་སྨྲ། ། མ་མཐོང་བཞིན་དུ་མཐོང་ངོ་ཞེས། ། གཞན་དག་ལ་ཡང་ཡུན་རིང་དུ། ། གནོད་ཅིང་ཕན་པ་མ་ཡིན་པའི། ། སྡུག་བསྔལ་མང་པོ་བསྐྱེད་བྱེད་པས། ། དེ་ལྟར་ཉོན་མོངས་མ་སྤངས་པའི། ། ལུས་ངག་ཡིད་ཀྱི་འདུ་བྱེད་རྣམས། ། འདི་ལ་ཡོད་པ་མ་ཡིན་པས། ། འདི་ཡིས་ཆོས་ནི་གང་སྟོན་པ། ། བསྡུས་སམ་རྒྱས་པར་འཆད་ཀྱང་རུང་། ། ཞི་བ་ཟབ་པ་རྟོགས་དཀའ་བ། ། རྟོག་གེའི་སྤྱོད་ཡུལ་མ་ཡིན་ཞིང་། ། མཁས་ཤིང་མཛངས་པས་རིགས་པས་ན། ། འདོད་ཆགས་ཞེ་སྡང་གཏི་མུག་གི། སེམས་ཀྱིས་རྟོགས་པར་མི་འགྱུར་བས། ། ཁྱིམ་གྱི་སྐྱོན་རྣམས་ཤེས་པ་ཡིས། ། ནོར་དང་ཉེ་དུ་འཁོར་གྱི་ཚོགས། ། མང་ངམ་ཡང་ན་ཉུང་ཡང་རུང་། ། ཐམས་ཅད་སྤངས་པར་གྱུར་ནས་ཀྱང་། ། སྐྲ་དང་ཁ་སྤུ་བྲེགས་པ་དང་། ། ཆོས་གོས་ངུར་སྨྲིག་བགོས་ནས་ཀྱང་། ། དད་པས་རབ་ཏུ་འབྱུང་བར་གྱུར། ། དེ་བཞིན་རབ་ཏུ་བྱུང་ནས་དེ། ། ཚུལ་ཁྲིམས་དག་དང་ལྡན་པ་ཡིན། ། སོ་སོར་ཐར་པའི་སྡོམ་པ་ཡིས། ། ཤིན་ཏུ་བསམས་པར་གྱུར་པ་དང་། ། སྤྱོད་དང་སྤྱོད་ཡུལ་ཕུན་སུམ་ཚོགས། ། ཁ་ན་མ་ཐོ་ཕྲ་མོ་ལའང་། ། འཇིགས་པར་ལྟ་བར་གྱུར་པ་དང་། ། བསླབ་པའི་གཞི་རྣམས་བླངས་པ་དང་། ། བླངས་ལ་སློབ་པར་འགྱུར་བ་ཡིན། ། དེ་ཡིས་སྲོག་གཅོད་སྤངས་པ་དང་། ། ལོག་པར་གྱུར་པ་ཉིད་ཡིན་ཏེ། ། ཆད་པ་སྤངས་ཤིང་མཚོན་ཆ་སྤངས། ། འཛེམ་དང་སྙིང་རྗེར་ལྡན་པ་ཡིན། ། སྲོག་ཆགས་གྲོག་སྦུར་ཡན་ཆད་ཀྱི། ། སྲོག་གཅོད་པ་ལས་ལོག་པ་འོ། ། མ་བྱིན་ལེན་པ་སྤངས་པ་ཡིན། ། བྱིན་པར་གྱུར་བ་ལེན་པ་དང་། ། བྱིན་པ་ལ་ཡང་དགའ་བ་ཡིན། ། སྦྱིན་པ་ལྷག་པར་གཏོང་བ་དང་། ། རྐུན་མ་མ་ཡིན་བརྐམ་ཆགས་མིན། ། གཙང་ཞིང་དག་དང་བདག་ཉིད་ཀྱིས། ། ཁ་ན་མ་ཐོ་མེད་པར་ཡང་། ། བསྲུང་ཞིང་མ་ཡིན་ལེན་པ་ལས། ། ལོག་པར་གྱུར་པ་ཉིད་ཡིན་ནོ། ། མི་གཙང་སྤྱོད་པ་སྤངས་ནས་ཀྱང་། ། སྤྱོད་པ་ངན་པ་སྤངས་པ་ཡིན། ། དག་དང་གཙང་དང་དྲི་ང་མེད། ། འཁྲིག་དང་སྨད་རིམ་ཆོས་དང་བྲལ། ། མི་གཙང་སྤྱོད་ལས་ལོག་པ་འོ། ། རྫུན་དུ་སྨྲ་བ་སྤངས་པ་ཡིན། ། བདེན་པར་སྨྲ་ཞིང་བདེན་ལ་དགའ། ། མཉན་པར་འོས་དང་ཡིད་ཆེས་དང་། ། བརྟན་དང་འཇིག་རྟེན་མི་བསླུ་བ། ། རྫུན་དུ་སྨྲ་ལས་ལོག་པ་འོ། ། ཕྲ་མའི་ཚིག་རྣམས་སྤངས་པ་ཡིན། ། ཕན་ཚུན་ཐོས་པར་གྱུར་པ་རྣམས། ། དབྱེ་བའི་བསམ་པས་མི་སྨྲ་ཞིང་། ། བྱེ་བ་རྣམས་ནི་བསྡུམ་པ་དང་། ། མཐུན་པ་རྣམས་ནི་གཟེངས་བསྟོད་ཅིང་། ། མཐུན་ན་དགའ་དང་མགུ་བ་དང་། ། མཐུན་པར་བྱེད་པའི་ཚིག་སྨྲ་བ། ། ཕྲ་མ་ལས་ནི་ལོག་པ་འོ། ། དེ་ཡིས་ཚིག་རྩུབ་སྤངས་པ་ཡིན། ། ཚིག་གདུག་རྩུབ་དང་མི་སྙན་དང་། ། ཕ་རོལ་སྤ་འགོང་བྱེད་པ་དང་། ། སྐྱེ་བོ་མང་པོ་གཞན་དག་ནི། ། ཡིད་ལ་འཐད་པ་མ་ཡིན་དང་། ། སྙིང་དུ་མི་སྡུག་མི་དགའ་དང་། ། ཡིད་དུ་མི་འོང་བ་དང་ནི། ། མཉམ་གཞག་འཇོག་པར་མི་འགྱུར་པ། ། དེ་ལྟ་བུ་ཡི་ཚིག་སྤངས་ནས། ། མི་སྡུག་རྣར་སྙན་སྙིང་ལ་བབ། ། དགའ་བར་བྱེད་དང་གྲོང་ཁྱེར་པ། ། སྙན་ཅིང་འཇེབས་དང་རྣམ་པར་གསལ། ། རྣམ་པར་རིག་བྱེད་མཉན་པར་འོས། ། མི་བརྟེན་འགལ་མིན་ཐུབ་མེད་དང་། ། སྐྱེ་བོ་མང་ལ་སྡུག་པ་དང་། ། དགའ་དང་མགུ་དང་ཡིད་འོང་དང་། ། མཉམ་པར་གཞག་དང་འཇོག་འགྱུར་པ། ། དེ་ལྟ་བུ་ཡི་ཚིག་སྨྲ་བ། ། ཚིག་རྩུབ་པ་ལས་ལོག་པ་འོ། ། དེ་ཡིས་ཚིག་འཁྱལ་སྤངས་པ་ཡིན། ། དུས་སུ་སྨྲ་དང་ཡང་དག་སྨྲ། ། ཁོ་ན་ཉིད་དུ་སྨྲ་བ་དང་། ། དོན་སྨྲ་ཆོས་སྨྲ་རྟོགས་པ་སྨྲ། ། ཁོང་དུ་ཆུད་པར་བྱེད་པའི་ཚིག། དུས་དང་འདྲེན་མ་མ་ཡིན་དང་། ། གླེང་གཞི་དན་རྟགས་བཅས་པ་དང་། ། དོན་དང་ཆོས་དང་ལྡན་པ་སྟེ། ། ཚིག་འཁྱལ་པ་ལས་ལོག་པ་འོ། ། དེ་ནི་ཉོ་ཚོང་སྤངས་ནས་ཀྱང་། ། ཉོ་ཚོང་དག་ལས་ལོག་པ་འོ། ། གཞལ་ལུགས་སྲང་དང་ཚད་དག་ལ། ། གཡོ་སྒྱུ་སྤངས་ནས་ལོག་པ་ཡིན། ། གསུག་ལེན་ལྐོག་ཟ་འབྲིད་གཡོ་དང་བསྡིགས་པ་དང་། ། གསད་དང་བཅིང་དང་གཅད་པ་དང་། ། དགུག་དང་བརྡེག་པའི་བསམ་པ་དང་། ། འོད་དང་བུད་མེད་ལྷན་ཅིག་ཉལ། ། ཞིང་གཞི་ཁྱིམ་དང་ཚོང་ཁང་གཞི། ། གླང་པོ་རྟ་དང་བ་གླང་དང་། ། ལུག་དང་བྱ་གག་ཕག་ལེན་དང་། ། བྲན་ཕོ་བྲན་མོ་ལས་བྱེད་དང་། ། ཞོ་ཤས་འཚོ་བ་ལེན་པ་དང་། ། བུད་མེད་སྐྱེས་པ་ཁྱེའུུ་མོ། ། གསེར་དངུལ་འབྲུ་རྗེན་ལེན་པ་དག། སྤངས་ནས་དེ་ལས་ལོག་པ་ཡིན། ། དེ་ནི་ཟ་གཅིག་པ་ཡིན་ཏེ། ། ནུབ་མོ་སྤངས་ཤིང་དུས་མིན་པའི། ། ཁ་ཟས་སྤངས་པར་གྱུར་པ་ཡིན། ། དུས་སུ་རྒྱུ་ཞིང་སྤྱོད་པ་ཡིས། ། སྦྱོར་བ་ལ་ནི་བརྩོན་པ་ཡིན། ། དེ་ནི་ལུས་ནི་འཚོ་ཙམ་གྱི། ། ཆོས་གོས་ཀྱིས་ཀྱང་ཆོག་ཤེས་ཤིང་། ། ཚོད་ཟིན་རན་པར་སྤྱོད་པ་ཡིན། ། ལུས་འཚོ་ཙམ་གྱི་གོས་དང་ནི། ། ལྟོ་འགྲངས་ཙམ་གྱི་བསོད་སྙོམས་ཀྱིས། ། ཆོག་ཤེས་ཚོད་ཀྱང་ཟིན་པ་དེས། ། དཔེར་ན་འདབ་ཆགས་བྱ་དག་ནི། ། གང་དང་གང་དུ་ལྡིང་བ་དེར། ། འདབ་གཤོག་བཅས་པར་ལྡིང་བ་བཞིན། ། ཆོག་ཤེས་ཡོད་པའི་དགེ་སྦྱོང་ནི། ། གང་དང་གང་དུ་འགྲོ་བ་དེར། ། ལྷུང་བཟེད་ཆོས་གོས་བཅས་པར་འགྲོ། ། རྒྱལ་པོ་ཆེན་པོ་འདི་ལྟར་ཡང་། ། དགེ་སྦྱོང་བྲམ་ཟེ་ཁ་ཅིག་ནི། ། དད་པས་སྦྱིན་པ་སྤྱད་ནས་ཀྱང་། ། ས་བོན་ཚོགས་དང་འབྱུང་པོའི་ཚོགས། ། སྣ་ཚོགས་རྩོམ་པ་ལ་སྦྱོར་བར། ། བརྩོན་པར་གནས་པ་འདི་དག་ལས། ། དེ་ནི་སྤང་ཤིང་ལོག་པ་ཡིན། ། དེ་བཞིན་ཟས་དང་སྐོམ་དང་གོས། ། དྲི་དང་མེ་ཏོག་ལོ་མ་དང་། ། འབྲས་བུའི་གསོག་འཇོག་ལ་སོགས་པ། ། གསོག་འཇོག་སྣ་ཚོགས་རྩོམ་པ་ལ། ། སྦྱོར་བར་བརྩོན་པ་དེ་ལྟ་བུ། ། དེ་ལས་ལོག་པར་གྱུར་པ་ཡིན། ། གནས་མལ་མཐོན་པོ་ཆེན་པོ་ནི། ། སྣ་ཚོགས་རྩོམ་ཞིང་སྦྱོར་བ་དང་། ། བརྩོམ་པས་གནས་པར་བྱེད་པ་དང་། ། ཆ་བཞག་སྣ་ཚོགས་སྦྱོར་བ་ནི། ། མཉེ་དང་འཁྲུལ་དང་དྲི་ཕྱིས་དང་། ། མེ་ཏོག་དྲི་དང་བྱུག་པ་དང་། ། ཁ་དོག་འཆང་བ་སེན་མོ་དང་། ། སོ་དང་གདོང་གི་བྱི་དོར་དང་། ། མཆིལ་ལྷམ་གོས་གསར་ཁ་ཚར་ཅན། ། ཆ་བཞག་སྣ་ཚོགས་བྱེད་པ་དང་། ། གླང་པོ་རྟ་དང་ཤིང་རྟ་དང་། ། ཁྱུ་མཆོག་ར་ལུག་འགྱེད་པ་དང་། ། བྲོ་གར་དམག་ལ་བལྟ་ལ་སོགས། ། ལྟད་མོ་སྣ་ཚོགས་བལྟ་བ་དང་། ། གླང་པོ་རྟ་དང་ཤིང་རྟའི་སྐད། ། རྔ་དང་དུང་དང་རོལ་མོའི་སྒྲ། ། སྙན་ངག་ཚིག་དང་ཡི་གེ་དང་། ། གྲགས་པའི་གཏམ་སྙན་འདོད་ལ་སོགས། ། སྒྲ་རྣམས་སྣ་ཚོགས་ཉན་པ་དང་། ། ཨུག་ཤུད་ཁྲ་རྒྱན་ཤོག་དང་རྒྱན་པོ་དང་། ། སྣ་ཚོགས་གཏམ་གྱི་སྦྱོར་བ་ལ། ། བརྩམ་དང་སྦྱོར་དང་བརྩོན་པ་རྣམས། ། སྤངས་ཤིང་ལོག་པར་གྱུར་པ་ཡིན། ། ཆོས་ལ་བརྩོན་པར་འགྱུར་བ་ཡི། ། རྩོད་པ་སྣ་ཚོགས་སྨྲ་བ་དང་། ། ཕོ་ཉར་བགྲོད་དང་སྣ་འདྲེན་དང་། ། ཁ་གསག་གཞོག་སློང་ཐོབ་ཀྱིས་འཇལ། ། རྙེད་པས་རྙེད་པ་བསྒྲུབ་པ་དང་། ། འབྱུང་པོའི་སྐད་དང་ཁྱིམ་པའི་དཔྱད། ། ནེ་ཙོ་བྱ་ཡི་དཔྱད་ལ་སོགས། ། སྨན་གྱི་སྦྱོར་བ་ལ་སོགས་པ། ། ཡོན་པོའི་དཔྱད་ལས་ལོག་པ་ཡིན། ། གཞན་ཡང་སྨན་གྱི་བྱེ་བྲག་དང་། ། ལས་དང་སྦྱིན་ལས་ལ་སོགས་དང་། ། དགྲ་དང་ཟུན་གཉེན་གྱི་རྒྱལ་པོ་རྣམས། ། ཕམ་རྒྱལ་ཇི་ལྟར་འགྱུར་ལ་སོགས། ། ཉི་ཟླ་གཟའ་སྐར་ལྟས་རྣམས་ཀྱིས། ། ཇི་ལྟར་འགྱུར་བ་ལ་སོགས་པ། ། དགེ་སྦྱོང་རྣམས་ཀྱིས་ཡོན་པོ་ཡི། ། དཔྱད་ཀྱི་ལོག་པའི་འཚོ་བ་ལས། ། དེ་དག་ལོག་པར་གྱུར་པ་ཡིན། ། དེ་ལྟར་དེ་ནི་འཕགས་པ་ཡི། ། ཚུལ་ཁྲིམས་ཕུང་པོ་དེ་དག་དང་། ། ལྡན་པར་གྱུར་པ་དེ་ཡིས་ནི། ། བདེ་བ་ཁ་ན་མ་ཐོ་བ། ། མེད་པ་ཉམས་སུ་མྱོང་བྱེད་ཅིང་། ། དབང་པོའི་སྒོ་ནི་བསྡམས་པ་དང་། ། ཀུན་ཏུ་བསྲུངས་པའི་དྲན་པ་དང་། ། འགྲུས་སྐྱོང་དྲན་པས་ཡིད་བསྲུངས་པས། ། གནས་སྐབས་མཉམ་པར་སྤྱོད་པ་ཡིན། ། དེ་ཡི་མིག་གིས་གཟུགས་རྣམས་ནི། ། མཐོང་ན་ཡིད་བདེ་མི་འགྱུར་ཞིང་། ། ཡིད་མི་བདེ་བར་མི་འགྱུར་རོ། ། དེ་དག་མཚན་མར་མི་འཛིན་ཞིང་། ། མངོན་རྟགས་སུ་ཡང་མི་འཛིན་ཏོ། ། གཞི་ནི་གང་གི་ཕྱིར་ཞེ་ན། ། མིག་གི་དབང་པོ་སྡོམ་པ་ཡིས། ། མ་བསྡམས་པར་ནི་གནས་པ་དེ། ། འཇིག་རྟེན་ལ་ནི་བརྣབ་སེམས་དང་། ། ཡིད་མི་བདེ་བ་འབྱུང་འགྱུར་བས། ། མི་དགེ་སྡིག་པའི་ཚོགས་རྣམས་ནི། ། སེམས་ཀྱི་རྗེས་སུ་འབྲང་འགྱུར་པས། ། དེ་རྣམས་བསྡམས་པའི་ཕྱིར་འབད་ཅིང་། ། བསྲུངས་པས་མིག་གི་དབང་པོ་ཡིས། ། མིག་གི་དབང་པོ་སྡོམ་པར་བྱེད། ། དེ་བཞིན་རྣ་བས་སྒྲ་དང་ནི། ། སྣས་དྲི་ལྕེས་རོ་ལུས་ཀྱིས་རེག། ཡིད་ཀྱིས་ཆོས་རྣམས་གོང་མ་བཞིན། ། དབང་པོའི་སྒོ་རྣམས་བསྡམས་པ་ཡིས། ། ནང་གི་བདེ་བ་གནོད་མེད་པ། ། ཉམས་སུ་མྱོང་ཞིང་འགྲོ་བ་དང་། ། བཟློག་དང་དེ་བཞིན་བལྟ་བ་དང་། ། རྣམ་པར་བལྟ་དང་བསྐུམ་པ་དང་། ། བརྐྱང་དང་སྣམ་སྦྱར་ཆོས་གོས་དང་། ། ལྷུང་བཟེད་ལེན་པས་བྱེད་པ་དང་། ། འགྲོ་དང་འགྲེང་དང་འདུག་པ་དང་། ། ཉལ་དང་མི་ཉལ་སྨྲ་བ་དང་། ། མི་སྨྲ་བ་དང་དེ་བཞིན་དུ། ། གཉིད་ཀྱིས་དུབ་པ་སེལ་བ་ཡང་། ། ཤེས་བཞིན་དུ་ནི་གནས་པ་ཡིས། ། དེ་ཡང་གོང་གི་འཕགས་པ་ཡི། ། ཚུལ་ཁྲིམས་ཕུང་པོར་ལྡན་པ་དང་། ། དབང་པོའི་སྒོ་རྣམས་བསྡམས་པ་དང་། ། ཀུན་ཏུ་བསྲུངས་པའི་དྲན་པ་དང་། ། འགྲུས་སྐྱོང་དྲན་པས་ཡིད་བསྲུངས་པས། ། ནང་གི་བདེ་བ་གནོད་མེད་པ། ། ཉམས་སུ་མྱོང་བར་གྱུར་པ་དེ། ། འགྲོ་དང་ལྡོག་ལ་སོགས་རྣམས་སུ། ། ཤེས་བཞིན་མཆོག་དང་ལྡན་པ་ཡིས། ། ཉམས་སུ་མྱོང་བར་གྱུར་པ་ཡིན། ། དེ་ལྟར་འཕགས་པའི་ཚུལ་ཁྲིམས་ཀྱི། ། ཕུང་པོ་ལྔ་དང་ལྡན་པ་དང་། ། དབང་པོའི་སྒོ་རྣམས་བསྡམས་པ་དང་། ། དྲན་དང་ཤེས་བཞིན་མཆོག་དེ་དང་། ། ལྡན་པས་གནས་མལ་དབེན་པ་དང་། ། དགོན་པ་ཤིང་དྲུང་ཁང་སྟོང་དུ། ། འདུག་སྟེ་དཀྱིལ་མོ་ཀྲུང་བཅས་ཤིང་། ། ལུས་ཀྱང་དྲང་པོར་བསྲང་ནས་ཀྱང་། ། དྲན་པ་སྔོན་དུ་བཞག་བྱ་སྟེ། ། འཇིག་རྟེན་བརྣབ་སེམས་སྤངས་ནས་ཀྱང་། ། བརྣབ་སེམས་བྲལ་བའི་བསམ་པ་ཡིས། ། ལན་གྲངས་མང་དུ་གནས་བྱ་ཞིང་། ། བརྣབ་སེམས་ཡོངས་སུ་སྦྱོང་བ་ཡིན། ། འཇིག་རྟེན་ལ་ནི་གནོད་སེམས་དང་། །